Grethe Fatima Syéd

Grethe Fatima Syéd (født 1. januar 1968) er en norsk litteraturviter, oversetter og forfatter. Grethe Fatima Syéd har oversatt skjønnlitteratur fra engelsk, tatt doktorgrad på Olav Duun, og utgitt bøker om Duun og Torborg Nedreaas. Hennes skjønnlitterære debut var Eventyr for voksne (2020). I 2019 ble hun for sitt arbeid tildelt Klassekampens kulturpris Neshornet.

Syéd ble født i Bergen med en norsk mor og far fra India. Hun var gift med forfatter Jon Fosse fra 1993 til 2009 og gikk i den perioden under navnet Grethe Fosse.

Syéd var i mange år tilknyttet Universitetet i Bergen, og har senere arbeidet som frilans skribent og litteraturformidler.

Virksomhet 
Hun er cand. philol. i nordisk litteratur fra Universitetet i Bergen (2001), med hovedoppgaven «Og så veit vi ikkje kva det er!» Dialogisitet i Olav Duuns Samtid. Hun tok doktorgraden på Olav Duuns tekster ved Universitetet i Bergen i 2012. Doktoravhand­lingen hadde tittelen Nåde­løs omsorg. Kjærlighet, selvmord, kunst og overskridelse i Olav Duuns fiksjonsverden.

I perioden 2018-2023 var hun redaktør for Vidarforlagets Duun-utgivelser.

Hun er styreleder i Torborg Nedreaas-selskapet og styremedlem i Olav Duun-ringen og Tekstalliansen. Sammen med Kjersti Sandvik står hun bak den litterære podcasten Det store i det små.  Hun har skrevet artikler i Edda, Norsk Litteraturvitenskapelig Tidsskrift, Norsk litterær årbok, Vinduet, Bokvennen, Replikk, og Lyrikkmagasin om forfattere som Olav Duun, Torborg Nedreaas, Tomas Espedal, Hanne Ørstavik, Agnar Mykle, Georges Bataille, Stig Sæterbakken, Gertrude Stein og Ernest Hemingway.

Bibliografi

 Du kan ikke lage en potet. Essay og artikler om litteratur og samfunn. Solum Bokvennen (2023)
 Hva snakker vi om når vi snakker om abort? Solum Bokvennen (2021, sammen med Kjersti Sandvik)
Eventyr for voksne. Solum Bokvennen (2020)
 En sommer med Nedreaas. Solum Bokvennen (2019).
Hans Petter Gundersen og Grethe Fatima Syéd: Et liv i etableringsfasen. Del I: 1963–2008. Vidarforlaget (2018)
Olav Duun. Kunsten, døden og kjærlighetens dikter. Vidarforlaget (2015)

Oversettelser 
Som Grethe Fatima Syéd 
 Jean Rhys: God morgon, midnatt. Bokvennen (2023)
 Gertrude Stein: Kva er engelsk litteratur og andre foredrag. Bokvennen (2017)
 Roald Dahl: Vemmelige vers. Bokvennen (2016)

Som Grethe Fosse
Marsden Hartley: Signaturar av mangfaldige ting. Solum (1999)
David Markson: Lesesperre. Solum (1999)
 Gertrude Stein: Dikt og tekstar. Samlaget (1998)
Les Murray: Midtsommars is. Dikt i utval. Solum (1997)
Flann O'Brien: Den tredje politimannen. Solum (1997)
 John Ashbery: Ei bølgje og andre dikt. Solum (1996)
 Seamus Heaney: Sansen for plassen og andre essays. Solum (1996)
 Gertrude Stein: Ida. Samlaget (1995)
 Henry James: Daisy Miller. Bokvennen (1994)
 Oversettelse av dikt av Hugh MacDiarmid, Samuel Beckett, Seamus Heaney, Gertrude Stein, William Carlos Williams og John Ashbery i antologien Poetisk modernisme, Samlaget (1995)
 Dikt av Lisa Jarnot i Vagant (3-4/1998)

Referanser

Eksterne lenker 
 
 Fatima Syéd, Grethe; solumbokvennen.no
Grethe Fatima Syéd; Forfatterkatalogen, Norsk Forfattersentrum 

Norske sakprosaforfattere
Norske litteraturhistorikere og litteraturkritikere
Nordmenn av indisk opphav